Flere butikker og stormagasiner holdt onsdag aften åbent ekstra længe, og det belønnede kunderne. I hvert fald var det nødvendigt for flere at købe de sidste julegaver sent onsdag aften.

- Der var mange mennesker. Der var rigtig mange mennesker - fyldt, lyder det fra Kasper Andersen, der til daglig er tjener. Han var en af de nordjyder, der i går aftes skyndte sig at købe de sidste julegaver. Nye restriktioner betyder nemlig, at stormagasiner, storcentre og arkader fra i dag skal være lukkede frem til 3. januar. Det meddelte statsminister Mette Frederiksen (S) på et pressemøde onsdag aften. Det betød travlhed i butikkerne. Nødt til at købe gaverne nu Kasper Andersen er en af de nordjyder, som TV2 Nords reporter talte med i går aftes, da det strømmede til med kunder. - Vi har stået i kø i en halv time for at få vores varer, fortæller Kasper Andersen videre. Hvad tænkte du, da du hørte, at stormagasiner og storcentre skal lukke? - Vi var herinde tidligere i dag, men nu tænkte vi, at vi var nødt til at tage herind igen og få de sidste julegaver, siger han. Også Anders Skyum var taget på juleshopping sent onsdag aften. - Jeg tror, det er nødvendigt for mange af os, når nu det er jul. Når der kommer restriktioner, som gælder fra i morgen, ja så er vi jo nødt til at hente dem i dag, siger han.